महाराष्ट्र के पुणे शहर में शुक्रवार को बड़ा हादसा हो गया। रेलवे स्टेशन के पास शाहिर अमर शेख चौक पर लगा करीब 40 फीट ऊंचा लोहे का स्टैंड और होर्डिंग लोगों पर गिर पड़ी। दर्दनाक हादसे में चार लोगों की मौत हो गई जबकि नौ और लोगों को गंभीर चोट आई है। बताया जा रहा है कि होर्डिंग अवैध रूप से रेलवे की जमीन पर लगाई गई थी जिसे हटाने का काम चल रहा था। पुलिस ने इस मामले में ठेकेदार और मजदूरों पर मामला दर्ज किया है। हादसे में मारे गए लोगों के परिवार को पांच लाख रुपये, गंभीर रूप से जख्मी लोगों को एक लाख रुपये और जिन्हें हादसे में हल्की चोट आई है उन्हें 50 हजार रुपये का मुआवजा दिए जाने की घोषणा की गई।